คลังเสียงแตกขยายสิทธิรถคันแรก
นางเบญจา หลุยเจริญ อธิบดีกรมสรรพสามิต กล่าวว่า กรมจะเสนอคลังให้ขยายเวลาปิดโครงการ
1 มี.ค. 2555

สรรพสามิตเล็งขยายโครงการรถคันแรก หลังคนใช้สิทธิน้อย ด้านปลัดคลังยึดเกณฑ์เดิม
นางเบญจา หลุยเจริญ อธิบดีกรมสรรพสามิต กล่าวว่า กรมจะเสนอคลังให้ขยายเวลาปิดโครงการคืนเงินรถยนต์คันแรกออกไปจากกำหนดเดิม 31 ธ.ค. 2555 นี้ ส่วนจะขยายออกไปกี่เดือนคงต้องขึ้นอยู่กับนโยบายของรัฐบาล เนื่องจากตั้งแต่เปิดโครงการเมื่อเดือน ต.ค. 2554 จนถึงล่าสุดมีผู้ขอใช้สิทธิเพียง 6,000 ราย จากเป้าหมายที่ตั้งไว้ 5 แสนราย
ทั้งนี้ กรมสรรพสามิตจะรวบรวมข้อมูลการผลิตจากบริษัทรถยนต์ที่จะกลับมาผลิตใหม่ในเดือน พ.ค.นี้ ก่อนว่าจะสามารถผลิตรถยนต์เพื่อป้อนให้กับผู้ซื้อได้มากน้อยแค่ไหน ถ้ายังไม่สามารถผลิตได้อย่างเต็มที่ การขยายเวลาโครงการจะทำให้ผู้ได้สิทธิมากขึ้น
“ในช่วงที่น้ำท่วมการผลิตรถยนต์กระทบมากต้องหยุดผลิตไปหลายเดือน แม้ว่าน้ำจะลดแล้ว แต่การผลิตชิ้นส่วนของรถยนต์ยังมีปัญหา ทำให้ค่ายรถยนต์ต้องใช้เวลาหลายเดือนที่จะกลับมาเดินเครื่องผลิตรถยนต์ใหม่ จึงทำให้มีผู้ซื้อรถยนต์มาแจ้งขอใช้สิทธิน้อยมาก ขณะนี้กำลังให้เจ้าหน้าที่รวบรวมข้อมูลผู้ที่มาสอบถามข้อมูล แต่ยังไม่ใช้สิทธิ เพื่อดูว่ามีประชาชนสนใจมากน้อยแค่ไหน” นางเบญจา กล่าว
นายอารีพงศ์ ภู่ชอุ่ม ปลัดกระทรวงการคลัง กล่าวว่า ยังไม่มีนโยบายที่จะขยายเวลาโครงการคืนเงินรถยนต์คันแรก กฎเกณฑ์ต่างๆ ระยะเวลาของโครงการยังเป็นเหมือนเดิม ปัญหาต่างๆ ได้รับการแก้ไข ทำให้การดำเนินการมีความคล่องตัว
ปลัดกระทรวงการคลังคาดว่า ยอดขายรถยนต์ในปีนี้ทั้งปีจะตก 1.8 ล้านคัน